Galterus, Dei gracia Senon. archiepiscopus, universis presentes litteras inspecturis in Domino salutem. Universitati vestre volumus esse notum, quod in nostra presencia constitutus, Willelmus, comes Jovigniaci, fratribus ecclesie Escalleiarum ducenta et viginti quinque arpenta nemorum, cum ipso fundo, contiguorum nemoribus ejusdem ecclesie dedit liberaliter et concessit, ab ecclesia supradicta quiete et pacifice in perpetuum possidenda, salva eidem Willelmo magna justicia in nemore ipso, et quod in eo venari possit. Scilicet propter hoc impedire non poterit, dictus Willelmus, quin memorati fratres de eisdem nemoribus suam possint per omnia facere voluntatem. Fratres, vero, Escalleiarum, sepedicto Willelmo quitaverunt et remiserunt absolute quinquaginta libratas annui redditus quas bone memorie Petrus, quondam comes Jovigniaci, defunctus, frater ejusdem Willelmi, pro anime sue remedio ecclesie fecerat supradicte. Fidem eciam prestitit corporalem idem Willelmus, quod supradicta omnia firmiter observabit et observari faciet, bona fide. Promisit etiam, sub prestito fidei vinculo, quod infra quinquaginta dies ex quo factus fuerit novus miles, litteras suas patentes sigillo suo sigillatas hujus quitationis et donationis testimoniales dabit fratribus ecclesie memorate. In cujus rei memoriam et testimonium presentes litteras, ad petitionem parcium, annotari fecimus et sigilli nostri caractere communiri. Actum, apud Sanctum-Julianum, anno Gracie millesimo ducentesimo vicesimo-quinto, mense februario, die veneris post festum Sancti-Matthei apostoli.